Na temelju članka 26., 49., i 50. Statuta Općinske knjižnice „Hrvatska sloga“ Gradac

ravnateljica Knjižnice,  uz prethodnu suglasnost Općinskog vijeća Općine Gradac ( Klasa:, UR broj:) donesenu na sjednici 8.veljače 2023.g. donosi izmijenjen i dopunjen

       PRAVILNIK
O PLAĆAMA, NAKNADAMA I DRUGIM PRAVIMA IZ RADNOG ODNOSA ZAPOSLENIKA U  OPĆINSKOJ KNJIŽNICI „HRVATSKA SLOGA“ GRADAC 

I. TEMELJNE ODREDBE
Članak 1.

Ovim Pravilnikom se utvrđuje unutarnja organizacija, sistematizacija radnih mjesta, način poslovanja, uvjeti rada, prava i obaveze zaposlenika i poslodavaca, plaće i druga pitanja u svezi s radom.
                                                                       Članak 2.

Sredstva za plaće djelatnika osiguravaju se u proračunu Općine Gradac.

                                                                       Članak 3.

Svaki zaposlenik obavezan je ugovorom preuzete poslove obavljati savjesno i stručno prema uputama ravnatelja, odnosno ovlaštenih osoba.

II. SKLAPANJE UGOVORA O RADU
                                                                       Članak 4.

Radni odnos zasniva se ugovorom o radu. Ugovor o radu je sklopljen kad su ugovorene strane suglasne o bitnim sastojcima ugovora.

                                                                       Članak 5.

Ugovor o radu sklapa se na neodređeno vrijeme, osim ako Zakonom nije drugačije određeno.

Zaposlenik može izuzetno sklopiti ugovor o radu na određeno vrijeme, a osobito kada se radi o :

· zamjeni,

· povećanju opsega posla

                                                                       Članak 6.

Ugovor o radu sklapa se u pisanom obliku.

                                                                       Članak 7.

Ugovor o radu sklopljen na određeno vrijeme prestaje istekom roka utvrđenog ugovorom.

III. PLAĆA ZA OBAVLJENI RAD DJELATNIKA

                                                            Članak 8.

Poslodavac je dužan zaposleniku za njegov obavljeni rad isplatiti plaću koja se sastoji od:

· osnovne plaće radnog mjesta na kojem zaposlenik radi, utvrđene koeficijentom radnog mjesta,

· dodatka na plaću na osnovi radnog staža

· dodatka na plaću na osnovu ostalih uvjeta rada

                                                                   Članak 9.

Osnovna plaća utvrđuje se na temelju složenosti poslova i uvjete rada na određenom radnom mjestu.

Osnovnu plaću čini umnožak koeficijenta složenosti poslova radnog mjesta i osnovice za izračun plaće, uvećan za 0,5% za svaku navršenu godinu radnog staža.

Bruto osnovica iznosi 643,71 €.

Bruto osnovicu određuje načelnik Općine Gradac.
                                                                   Članak 10.

Prema složenosti poslova i uvjeta rada, poslovi su grupirani u kategorije.

Za pojedina radna mjesta utvrđuju se sljedeći koeficijenti složenosti radnog mjesta:

1. radna mjesta I kategorije uključuju ovlaštenja i odgovornosti za upravljanje Knjižnicom;

2. radna mjesta II kategorije uključuju izvršavanje složenijih poslova vezanih uz struku;

3. radna mjesta III. kategorije uključuju izvršavanje jednostavnijih i pretežno rutinskih knjižničarskih, administrativnih i stručnih poslova radnika;

Članak 11.

Potkategorije radnih mjesta koje se utvrđuju unutar kategorija radnih mjesta iz članka 10. ovog Pravilnika su:

- u I kategoriji radnih mjesta utvrđuje se slijedeća potkategorija: glavni rukovoditelj - ravnatelj/ica knjižnice, broj izvršitelja 1

- u II kategoriji radnih mjesta utvrđuje se slijedeća potkategorija: viši referent - knjižničar, broj izvršitelja 0

- u III kategoriji radnih mjesta utvrđuje se slijedeća potkategorija: knjižnični tehničar

broj izvršitelja 1.

1. Ravnatelj/ca…………………………2,16

2. Knjižničar/ka (VŠS)………………...1,80

3. Knjižnični tehničar/ka (SSS)………...1,36
                                                                Članak 12.

Osnovna plaća uvećava se:

· za prekovremeni rad 50%

· za rad blagdanom ili nekim drugim danom za koji je zakonom određeno da se ne radi, daje se slobodan dan i isplaćuje dodatak od 50%

IV. NAKNADA PLAĆE
                                                         Članak 13. 

Zaposlenik ima pravo na naknadu plaće kao da je radio u sljedećim slučajevima:

· za dane blagdana i neradne dane određene zakonom,

· za dane kada koristi pravo za plaćeni dopust

· za vrijeme prekida rada za kojeg je došlo bez krivnje zaposlenika

Za vrijeme korištenja godišnjeg odmora, zaposlenik ima pravo na naknadu plaće u visini najmanje njegove prosječne mjesečne plaće u prethodna tri mjeseca.
                                                               Članak 14.

Za vrijeme privremene spriječenosti na rad zaposlenik ima pravo na naknadu plaće u visini najmanje njegove prosječne mjesečne plaće u prethodna tri mjeseca.
V. OSTALA PRAVA ZAPOSLENIKA

                                                              Članak 15.

· regres za godišnji odmor

· jubilarne nagrade,

· otpremnina,

· darovi djeci i Božićnica,

· izvanredna pomoć,

· dnevnice, troškovi službenih putovanja i locco voznje

· nagrade učenicima i studentima

· troškovi prijevoza s posla i na posao

REGRES ZA GODIŠNJI ODMOR

                                                              Članak 16.

Zaposleniku će se jednom godišnje isplatiti jednokratni dodatak na plaću za korištenje godišnjeg odmora u visini prosjeka posljednje tri plaće.

JUBILARNE NAGRADE
                                                              Članak 17.

Za neprekidnu službu u knjižnici zaposlenik ima pravo na jubilarnu nagradu.

Pod neprekidnom službom u knjižnici podrazumijeva se neprekidan rad u knjižnici kao i kod pravnih osoba kojih je Općinska knjižnica Hrvatska sloga Gradac slijednik.

Pravo na jubilarnu nagradu stječe se nakon: 10, 15, 20, 25, 30, 35 i 40 godina neprekidnog rada, a u visini maksimalno neoporezivog iznosa sukladno pravilniku o porezu na dohodak.

Jubilarna nagrada se isplaćuje prvog narednog mjeseca od mjeseca u kojem je zaposlenik ostvario pravo na jubilarnu nagradu.
OTPREMNINA
                                                              Članak 18.

Radnik kojem poslodavac otkazuje nakon dvije godine neprekidnog rada, osim ako se otkazuje iz razloga uvjetovanim ponašanjem radnika, ima pravo na otpremninu u iznosu koji se određuje s obzirom na duljinu prethodnog neprekidnog trajanja radnog odnosa.

Otpremnina se određuje u iznosu ne manjem od jedne trećine prosječne mjesečne plaće koju radnik ostvari u tri mjeseca prije prestanka ugovora o radu, za svaku navršenu godinu rada.

Ukupan iznos otpremnine iz stavka 2. ovog članka ne može biti veći od šest prosječnih mjesečnih plaća koje je radnik ostvario u tri mjeseca prije prestanka ugovora o radu.

DAROVI DJECI I BOŽIĆNICA
                                                                 Članak 19.

Zaposleniku će se isplatiti naknada za božićne blagdane najviše u visini utvrđenoj Pravilnikom o porezu na dohodak, a prema mogućnostima osnivača, Općine Gradac.

Djetetu zaposlenika s navršenih 15 godina starosti osigurat će se sredstva za poklon u visini utvrđenoj Pravilnikom o porezu na dohodak temeljem Zakona o porezu na dohodak.

IZVANREDNA POMOĆ
                                                                   Članak 20.

Zaposlenik ili njegova obitelj imaju pravo na solidarnu pomoć u slučajevima:

- smrti zaposlenika

- smrti užeg člana obitelji (suprug, supruga, djeca i roditelji)
- nastanka invalidnosti na radu zaposlenika

Iznosi pomoći za pojedini slučaj ne mogu biti niži od iznosa za koji se ne plaća porez prema Pravilniku o porezu na dohodak, temeljem Zakona o porezu na dohodak.

DNEVNICE, TROŠKOVI SLUŽBENIH PUTOVANJA I LOKO VOŽNJE

                                                                    Članak 21.

Pod službenim putovanjem smatra se putovanje zaposlenika ako obavlja poslove Općinske knjižnice na udaljenosti većoj od 30 km.
                                                                    Članak 22.

Zaposleniku pripada puna dnevnica za putovanje koje traje duže od 12 sati, a polovica dnevnice za putovanje koje traje duže od 8, a kraće od 12h.

Za vrijeme kraće od 8 h zaposleniku ne pripada dnevnica za službeno putovanje.

                                                                      Članak 23.

Za službena putovanja zaposleniku pripada naknada troškova prijevoza, dnevnica i naknada punog iznosa hotelskog smještaja, prema priloženim računima.

Za korištenje vlastitog vozila u službene svrhe zaposleniku pripada naknada utvrđena prema broju prijeđenih kilometara i max. iznosa naknade za koju se ne plaća porez prema Pravilniku o porezu na dohodak. (locco voznja)             

Članak 24.

Dnevnica se utvrđuje u max. iznosu za koji se ne plaća porez prema Pravilniku o porezu na dohodak.
                                                                     Članak 25.

Izračun troškova službenog putovanja mora se podnijeti u roku od 3 dana nakon završetka službenog putovanja.
                                                                      Članak 26.

Iznos dnevnice službenog putovanja u inozemstvo  utvrđuje se prema posebnim propisima.

Dnevnica za službeno putovanje u inozemstvo izračunava se u valuti zemlje u koju se putuje.                                                     
NAGRADE UČENICIMA I STUDENTIMA

                                                                      Članak 27.

Učenicima i studentima za vrijeme prakse pripada nagrada u max. iznosu na koji se ne plaća porez prema pravilniku o porezu na dohodak.
TROŠKOVI PRIJEVOZA 
                                                                      Članak 28.

Ako nije organiziran međumjesni javni prijevoz koji omogućava zaposleniku redovit dolazak na posao i odlazak s posla, zaposlenik ima pravo na naknadu troškova prijevoza koja se utvrđuje u visini cijene karte međumjesnog javnog prijevoza za istu udaljenost na tom području.

Naknada iz stavka 1. ovog članka isplaćuje se sukladno evidenciji o prisutnosti zaposlenika na radu, a najviše do 150 € mjesečno. 
VI. GODIŠNJI ODMORI I DOPUSTI BEZ NAKNADE PLAĆE I UZ NAKNADU PLAĆE

GODIŠNJI ODMOR
                                                           Članak 29.
Zaposlenik ima pravo na godišnji odmor u trajanju od najmanje četiri tjedna, odnosno 20 radnih dana.
Blagdani i neradni dani određeni zakonom ne uračunavaju se u trajanje godišnjeg odmora.

Trajanje godišnjeg odmora utvrđeno stavkom 1. i 2. ovog članka povećava se:

  1. S obzirom na radni staž

- do 5 godina radnog staža - 1 radni dan:

- od 5 do 10 godina radnog staža – 2 radna dana:

- od 10 do 15 godina radnog staža – 3 dana:

- od 15 do 20 godina radnog staža – 4 dana:

- od 20 do 25 godina radnog staža – 5 dana:

- od 25 do 30 godina radnog staža – 6 dana:

- od 30 do 35 godina radnog staža – 7 dana:

- od 35 godina i više – 8 dana.

  2. S obzirom na složenost poslova

· na poslovima upravitelja (VSS) - 4 radna dana:

· zaposlenicima (VŠS)                  - 3 radna dana:

· zaposlenicima (SSS)                   - 2 radna dana:

· ostalim zaposlenicima                 - 1 radni dan.

  3. S obzirom na uvjete rada:

· rad u smjenama i redovni rad subotom 1 dan

 4. S obzirom na posebne socijalne uvjete

· roditelju, posvojitelju ili staratelju s jednim malodobnim djetetom- 2 dan:

· roditelju, posvojitelju ili staratelju za svako daljnje malodobno dijete još po 1 dan:

· roditelju, posvojitelju ili staratelju djeteta s hendikepiranog djeteta bez obzira na ostalu  djecu - 3 dana

· invalidu 2 dana

· dobrovoljno davanje krvi - 1 dan 

Vrijeme korištenja godišnjeg odmora utvrđuje se planom korištenja godišnjeg odmora što ga donosi ravnatelj Knjižnice u dogovoru s zaposlenicima.

Za svakog zaposlenika donosi se rješenje o korištenju godišnjeg odmora.

Radnik ima pravo na jednu dvanaestinu godišnjeg odmora određenog na način propisan u stavku 4. ovog članka, za svakih navršenih mjesec dana rada u slučaju:

1.) ako u kalendarskoj godini u koji je zasnovao radni odnos zbog ne ispunjenja šestomjesečnog roka utvrđenog stavkom 1. ovog zakona, nije stekao pravo na godišnji odmor.
2.) ako radni odnos prestaje prije završetka šestomjesečnog roka utvrđenog stavkom 1.ovog članka

3.) ako radni odnos prestaje prije 1. srpnja.

                                                                  Članak 30.

U slučaju prestanka ugovora o radu, poslodavac je dužan radniku koji nije koristio godišnji odmor u cijelosti, isplatiti naknadu umjesto godišnjeg odmora razmjerno broju dana neiskorištenog godišnjeg odmora.

                                                                   Članak 31.

Radnik ima pravo koristiti godišnji odmor u dva dijela. 

Ako radnik koristi godišnji odmor u dijelovima, mora tijekom kalendarske godine za koju ostvaruje pravo na godišnji odmor, iskoristiti najmanje dva tjedna u neprekidnom trajanju, pod uvjetom da je ostvario pravo na godišnji odmor u trajanju dužem od dva tjedna.

Neiskorišteni dio godišnjeg odmora u trajanju dužem od dijela godišnjeg odmora iz prethodnog stavka, radnik može prenijeti i iskoristiti najkasnije do 30. lipnja iduće godine.

Članak 32.

Zaposleniku se može odgoditi, odnosno prekinuti korištenje godišnjeg odmora radi izvršenja važnih i neodgodivih poslova.

Odluku o odgodi odnosno prekidu iz stavka 1. ovoga članka donosi ravnatelj knjižnice.

Zaposleniku kojem je prekinuto i odgođeno korištenje godišnjeg odmora mora se omogućiti naknadno korištenje, odnosno nastavak započetog korištenja godišnjeg odmora.
                                                                    Članak 33.

PLAĆENI DOPUST

Radnik ima pravo na plaćeni dopust u tijeku jedne kalendarske godine, za vrijeme obrazovanja ili stručnog usavršavanja i za pripremanje i polaganje stručnog ispita u svezi s poslom koji obavlja, u trajanju od 5 dana.

Zaposlenik ima pravo na dopust uz naknadu plaće uz ukupno najviše 10 radnih dana u jednoj kalendarskoj godini u slijedećim slučajevima:

· zaključivanje braka – 5 radnih dana:

· rođenje djeteta – 5 radnih dana:

· smrt supružnika, djeteta, roditelja – 5 radnih dana:

· smrt brata, sestre, djeda, bake te roditelja supružnika -3 dana:

· selidba – 2 dana:

· teške bolesti djeteta ili roditelja izvan mjesta stanovanja – 3 dana:

· polaganje stručnog ispita, prvi put -7 dana:

· nastupanje u kulturnim i sportskim priredbama – 2 dana:

· sudjelovanje u sindikalnim susretima, seminarima, obrazovanju za sindikalne aktivnosti i drugo – 3 radna dana

· dobrovoljnog darivanja krvi -1 dan

· elementarne nepogode – 5 dana

Zaposlenik ima pravo na plaćeni dopust za svaki smrtni slučaj iz st.2. ovog članka neovisno o broju dana koje je tijekom iste kalendarske godine iskoristio prema drugim osnovama.   
Zaposlenik može koristiti plaćeni dopust isključivo u trenutku nastajanja okolnosti na osnovu kojih ima pravo za plaćeni dopust.

Ako okolnosti iz stavka 1. ovog članka nastupi u vrijeme korištenja godišnjih odmora ili u vrijeme odsutnosti s rada zbog privremene nesposobnosti za rad (bolovanje) zaposlenik ne može ostvariti pravo na plaćeni dopust za dane kada je koristio godišnji odmor i bolovanje osim u smrtnom slučaju.
Članak 34.
NEPLAĆENI DOPUST

Zaposleniku se može odobriti dopust bez naknade plaća (neplaćeni dopust) do 30 dana u tijeku kalendarske godine, pod uvjetom da je takav dopust opravdan i da neće izazvati poteškoće u obavljanju poslova Knjižnice, osobito radi gradnje, popravka ili adaptacije 

gradnje stana, njege člana uže obitelji, liječenja na osobni trošak, sudjelovanja u kulturno-umjetničkim i sportskim priredbama, osobnog školovanja, osposobljavanja, usavršavanja ili specijalizacija i sl.
Ako to okolnosti zahtijevaju, zaposleniku se neplaćeni dopust iz st. 1. ovog članka može odobriti u trajanju duljem od 30 dana. 

Odluku o ostvarenju prava iz stavka 2. ovoga članka donosi ravnatelj.

Za vrijeme neplaćenog dopusta, zaposleniku miruju prava i obveze iz radnog odnosa.
VII. PRIJELAZNE I ZAVRŠNE ODREDBE
Članak 35.
Ovaj Pravilnik stupa na snagu osmog dana od njegovog objavljivanja oglasnoj ploči Knjižnice. 

Članak 36.

Stupanjem na snagu ovog Pravilnika prestaje važiti Pravilnik Klasa: 612-04/18- 01-05, Ur Broj: 2147/04- 23-18-01, donesen 17. svibnja 2018. kao i dopuna istog od 27. travnja 2020. Klasa: 612-04/20-05, Ur Broj: 2147/04-23-20-01
Klasa: 612-04/23-01-03

Urbroj: 2147/04-01-23-01

Gradac, __________________

Ravnateljica: Mandalena Sinković Pavlović, mag.prim.edu. i dipl.knjiž.

